Official Journal L 183 , 22/07/2003 P. 0035 - 0039



Id-Deċiżjoni tal-Kummissjoni tas-6 ta' Novembru 2002 li tistabbilixxi l-Uffiċċju għall-infrastruttura u loġistika fi Brussell (2003/523/KE) IL-KUMMISSJONI TAL-KOMUNITAJIET EWROPEJ Wara li kkunsidrat l-Artikolu 20 tar-Regoli tal-Proċedura tal-Kummissjoni [1], Billi: (1) Ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli lill-baġit ġenerali tal-Komunitajiet Ewropej [2], hawnhekk iżjed ‘il quddiem "ir-Regolament Finanzjarju", jipprovdi qafas għall-istabbiliment ta' tip ġdid ta' uffiċċju amministrattiv. (2) Il-linji gwida tal-Kummissjoni tat-13 ta' Diċembru 1999 għal politika ta' esterjorizzazzjoni [3] u l-White Paper dwar riforma amministrattiva [4] għamlu deskrizzjoni ta' politika ta' l-esternalizzazzjoni ġdida bbażata fuq il-viżjoni ta' amministrazzjoni ffokata mill-ġdid fuq il-kompiti u attivitajiet fundamentali tagħha. (3) Ir-riżultati ta' l-analiżi mmexxija mil-Grupp ta' l-Ippjanar u l-Kordinazzjoni dwar l-Esternalizzazzjoni, wara li kkunsidra s-sitwazzjoni fil-Kummissjoni u fuq livell inter-istituzzjonali f'numru ta' oqsma, jenfasizzaw il-vantaġġi ewlenin li l-ħolqien ta' uffiċċji għall-Kummissjoni setgħu jġibu u l-oqsma fejn attenzjoni speċjali hi meħtieġa, bħal, per eżempju, il-ħtieġa li jkun assigurat li x-xogħolijiet fis-siti varji jkunu konsistenti u li jiġi definit id-daqs minimu kritiku ta' kull uffiċċju. (4) It-tip ta' uffiċċju li ntagħżel jikkonsisti f'entitajiet amministrattivi immirati lejn il-proviżjoni ta' appoġġ għall-attivitajiet ta' dipartimenti oħra tal-Kummissjoni u/jew potenzalment ta' istituzzjonijiet oħra tal-Komunità. (5) L-analiżi mwettqa b'mod aktar speċifiku fil-qasam ta' l-infrastruttura u l-loġistika tistipula l-vantaġġi li struttura waħda tiġi inkarigata bl-esekuzzjoni ta' deċiżjonijiet li jinvolvu appoġġ amministrattiv. Dik l-istruttura hi partikolarment xierqa għall-użu tar-riżorsi effiċjenti u ekonomiku filwaqt li ttejjeb il-viżibilità tas-servizzi pprovduti, waqt li tiffoka mill-ġdid ir-responsabbilitajiet operazzjonali u tkun aġġornata mal-ħtiġijiet u d-domanda ta' l-utenti. (6) Dan it-tip ta' uffiċċju jirrappreżenta mezz xieraq biex isseħħ il-bidla mixtieqa għal livell inter-istituzzjonali f'dan il-qasam, għal liema xi istuzzjonijiet Komunitarji oħra diġà wrew interess. (7) Bħala uffiċċju amministrattiv għall-Kummissjoni, hu essenzali li l-Uffiċċju jibqa' assoċjat b'mod ċar ma' Direttorat Ġenerali skond il-linji gwida adottati mill-Kummissjoni fit-28 ta' Mejju 2002 [5]. Skond dan, għandu jiġi assoċjat mad-Direttorat Ġenerali għall-Persunal u l-Amministrazzjoni. (8) Il-kompiti u l-ħidma ta' l-Uffiċċju jeħtieġu li jiġu mfissra. (9) Skond il-linji gwida tal-Kummissjoni, Kumitat ta' Ġestjoni għandu jiġi stabbilit li r-rwol ewlieni tiegħu, taħt l-awtorità tal-Kulleġġ tal-Kummissjoni, għandu jkun li jissorvelja l-attivitajiet ta' l-Uffiċċju, jiddefinixxi t-termini ta' referenza tiegħu u jassigura li huma implimentati b'mod xieraq. Hu għalhekk meħtieġ li tiġi determinata l-komposizzjoni preċiża tal-Kumitat ta' Ġestjoni, skond il-linji gwida, kif ukoll il-kompiti u organizzazzjoni interna tiegħu. (10) Hu meħtieġ li jiġu stabbiliti regoli għall-ħatra ta' l-istaff ta' l-Uffiċċju u li jiġi assigurat li r-regoli u proċeduri li japplikaw għall-Uffiċċju huma l-istess bħal dawk li japplikaw għall-Kummissjoni. (11) Il-Kummissjoni għandha tiddefinixxi, fir-rigward ta' l-Uffiċċju, il-poteri mogħtija mir-Regolamenti ta' l-Istaff dwar l-awtorità li taħtar u mill-Kondizzjonijiet ta' l-impieg ta' imjegati oħra dwar l-awtorità awtorizzata biex tikkonkludi kuntratti. (12) Prinċipji biex jirregolaw ir-responsabbiltajiet tad-Direttur ta' l-Uffiċċju, kemm fir-rigward ta' l-istaff ta' l-Uffiċċju kif ukoll fir-rigward l-attivitajiet tiegħu, għandhom jiġu stabbiliti. (13) Id-Direttur ta' l-Uffiċċju għandu jiġi meħtieġ li jippreżenta lill-Kumitat ta' Ġestjoni l-għanijiet tiegħu, kif ukoll ir-rapporti regolari li jirriżultaw u r-rapport ta' kull sena dwar il-ġestjoni. (14) Ħtiġijiet finanzjarji jeħtieġu li t-Titolu V tat-Tieni Parti tar-Regolament Finanzjarju japplika għall-Uffiċċju, skond il-prinċipju ġenerali li l-persuna responsabbli għan-negozjar ta' talbiet għal approprjazzjonijiet mal-baġit tad-Direttorat Ġenerali għandha tkun l-uffiċjal li jawtorizza b'delegazzjoni. (15) Id-Direttorat Ġenerali ma' liema l-Uffiċċju hu assoċjat għandu jassisti lill-Kumitat ta' Ġestjoni, jkun responsabbli għall-manteniment ta' kuntatti regolari ma' l-uffiċċji kollha u jassigura li l-amministrazzjoni ta' l-uffiċċji differenti hi konsistenti. Dan ir-rwol hu partikolarment importanti għall-assigurazzjoni li l-fażi transitorja titmexxa bla xkiel, (16) Id-Deċiżjoni tal-Kummissjoni tat-18 ta' Settembru 2002 tikkostitwixxi Ittra Supplimentarja u li Temenda għall-abbozz preliminari tal-baġit għall-2003 u toħloq il-qafas tal-baġit għall-istabbiliment ta' l-Uffiċċju, IDDEĊIEDA DAN LI ĠEJ: KAPITOLU I STABBILIMENT, SKOP U KOMPITI, LOKALITÀ Artikolu 1 L-istabbiliment ta' l-uffiċċju Uffiċċju għall-infrastruttura u l-loġistika fi Brussel, hawnhekk iżjed ‘il quddiem "l-Uffiċċju", hu stabbilit. Id-Direttorat Ġenerali ma' liema hu assoċjat l-Uffiċċju għandu jkun id-Direttorat Ġenerali għall-Persunal u l-Amministrazzjoni. L-Uffiċċju għandu jaħdem mill-1 ta' Jannar 2003. Artikolu 2 Skop 1. L-Uffiċċju għandu jassigura li l-attivitajiet kollha assoċjati ma' l-akkomodazzjoni ta' l-istaff, il-ġestjoni ta' l-infrastruttura tas-sigurtà soċjali u l-loġistika ta' l-istituzzjoni, kif stabbiliti fl-Artikolu 3, huma mwettqin. 2. L-Uffiċċju għandu jaderixxi ma' l-iskop tiegħu skond ir-regoli amministrattivi fis-seħħ fil-Kummissjoni. 3. Waqt li taġixxi jew fuq l-inizjattiva tad-Direttorat Ġenerali għall-Persunal u l-Amministrazzjoni jew fuq proposta mill-Uffiċċju fi ftehim ma' dak id-Direttorat Ġenerali, il-Kummissjoni għandha tadotta regoli ġodda jew, kif xieraq, l-emendi meħtieġa. Il-Kumitat ta' Ġestjoni ta' l-Uffiċċju għandu jagħmel id-dettalji ta' dik il-proċedura b'mod konġunt mad-Direttorat Ġenerali għall-Persunal u l-Amministrazzjoni. 4. L-Uffiċċju jista' jaġixxi fuq it-talba ta', u f'isem, korp ieħor jew aġenzija oħra stabbilit/a taħt jew fuq il-bażi tat-Trattati u bil-kunsens tal-Kumitat ta' Ġestjoni. Artikolu 3 Kompiti 1. L-Uffiċċju għandu jkun responsabbli, partikolarment, fir-rigward tas-sit ta' Brussel, għal: (a) l-amministrazzjoni ta' l-akkwist, il-kera u l-manteniment tal-proprjetà mobbli u immobbli tal-Kummissjoni flimkien ma' l-inventarji assoċjati u kwistjonijiet relatati mal-VAT; (b) l-organizzazzjoni ta' dak li għandu jitneħħa u l-ġestjoni ta' l-ispazju; (ċ) l-amministrazzjoni: (i) tas-servizzi tat-trasport għall-istaff u affarijiet għal skopijiet interni; (ii) tal-posta dieħla u ħierġa u d-distribuzzjoni interna ta' dokumenti għad-direttorati ġenerali tal-Kummissjoni; (iii) tas-servizzi ta' riproduzzjoni; (iv) tal-provisti ta' l-uffiċċju; (d) l-implimentazzjoni ta' regoli relatati mas-sigurtà fiżika ta' bini, fuq il-bażi ta' l-istruzzjonijiet tad-Direttorat tas-Sigurtà tad-Direttorat Ġenerali għall-Persunal u l-Amministrazzjoni, u partikolarment l-amministrazzjoni tal-"kuntratt tas-sigurtà" (contrat gardiennage); (e) l-amministrazzjoni tal-faċilitajiet tas-sigurtà soċjali pprovduti għall-istaff ta' l-istituzzjonijiet Komunitarji, bħal ristoranti, ħwienet ta' l-istaff u ċentri ta' l-isport; (f) il-proviżjoni ta' servizzi lill-istituzzjonijiet li jkopru ċerti faċilitajiet tas-sigurtà soċjali bħal crèches u servizzi li jieħdu ħsieb it-tfal wara l-iskola; (g) l-adozzjoni tal-miżuri meħtieġa biex jiġi assigurat il-ħarsien ta' ħtiġijet tas-saħħa u s-sigurtà f'bini tal-Kummissjoni. 2. L-Uffiċċju jista' jwettaq servizzi addizzjonali rimunerati skond il-proċedura stabbilita fl-Artikolu 7(8). Artikolu 4 Post L-Uffiċċju għandu jkollu l-post tiegħu fi Brussel. KAPITOLU II KUMITAT TA' ĠESTJONI Artikolu 5 Termini ta' referenza Il-Kumitat ta' Ġestjoni għandu jaġixxi taħt id-delega mill-Kummissjoni, u għandu jagħti kont lill-istess, fit-termini ta' referenza tiegħu u taħt l-awtorità tal-membru responsabbli għall-persunal u l-amministrazzjoni. Artikolu 6 Kompożizzjoni 1. Il-Kumitat ta' Ġestjoni għandu jikkonsisti fi: (a) is-Segretarju-Ġenerali tal-Kummissjoni; (b) id-Direttur Ġenerali tad-Direttorat Ġenerali għall-Persunal u l-Amministrazzjoni; (ċ) id-Direttur Ġenerali tad- Direttorat Ġenerali tal-Baġit; (d) id-Direttur Ġenerali tad-Direttorat Ġenerali għar-Relazzjonijiet Esterni; (e) id-Direttur Ġenerali tad-Direttorat Ġenerali għall-Impieg u l-Affarijiet Soċjali; (f) żewġ rappreżentanti ta' l-istaff; (g) rappreżentant ta' l-istituzzjonijiet Komunitarji l-oħra. 2. Il-President tal-Kumitat ta' Ġestjoni għandu jkun id-Direttur Ġenerali tad-Direttorat Ġenerali għall-Persunal u l-Amministrazzjoni. 3. Is-Segretarju-Ġenerali u kull Direttur Ġenerali jistgħu jinnominaw sostituti, bil-kondizzjoni li hu/hi huwa/hija uffiċjal tal-grad A 1 fl-istess servizz. 4. Iż-żewġ rappreżentanti ta' l-istaff għandhom jinħatru mill-Kumitat ta' l-Istaff. M'għandhomx jieħdu sehem fid-deċiżjonijiet li jikkonċernaw l-amministrazzjoni, organizzazzjoni jew ħidma ta' l-Uffiċċju, u għandhom ikunu intitolati li jivvutaw fuq kwistjonijiet li jirrigwardaw l-infrastruttura tas-sigurtà soċjali. Din id-dispożizzjoni għandha tkun mingħajr preġudizzju għal proċeduri eżistenti għal djalogu soċjali. 5. Ir-rappreżentant ta' l-istituzzjonijiet Komunitarji l-oħra għandu jinħatar mill-Grupp ta' Kapijiet ta' l-Amministrazzjoni. Dan ir-rappreżentant jista' jivvota biss fuq kwistjonijiet amministrattivi b'mod inter-istituzzjonali. 6. Il-Kumitat ta' Ġestjoni jista' jistieden esperti biex jassistuh fit-twettiq tad-doveri tiegħu. Artikolu 7 Doveri 1. Waqt li jaġixxi fuq proposta mid-Direttur ta' l-Uffiċċju, hawnhekk iżjed ‘il quddiem "id-Direttur", il-Kumitat ta' Ġestjoni għandu japprova skond il-proċeduri eżistenti fil-Kummissjoni, l-istruttura ta' l-organizzazzjoni fl-Uffiċċju. 2. Waqt li jaġixxi fuq proposta mid-Direttur, il-Kumitat ta' Ġestjoni għandu japprova r-regoli li jirregolaw l-operazzjoni u l-organizzazzjoni ta' l-Uffiċċju u jista' jekk meħtieġ, jipproponi emendi għal dawk ir-regoli, partikolarment biex jassigura konsistenza fix-xogħol bejn l-uffiċċji amministrattivi li jirrappurtaw lid-Direttorat Ġenerali għall-Persunal u l-Amministrazzjoni. 3. Waqt li jaġixxi fuq proposta mid-Direttur, il-Kumitat ta' Ġestjoni għandu jistabbilixxi linji gwida tal-politika għall-attivitajiet ta' l-Uffiċċju. 4. Qabel il-31 ta' Jannar kull sena, il-Kumitat ta' Ġestjoni għandu jadotta il-programm ta' xogħol tad-Direttur. Il-programm ta' xogħol għandu jinkludi, partikolarment, il-qafas finanzjarju, il-kopertura ta' rapporti regolari u riżultati antiċipati (ibbażati fuq għanijiet operazzjonali u indikaturi tal-prestazzjoni). Il-Kumitat ta' Ġestjoni jista' jagħmel aġġustamenti lid-dettalji tal-programm tax-xogħol. 5. Il-Kumitat ta' Ġestjoni għandu japprova l-istimi tad-dħul u l-infiq ta' l-Uffiċċju u kwalunkwe aġġustamenti meħtieġa lill-pjan ta' l-istabbiliment. 6. Fl-ewwel kwart ta' kull sena l-Kumitat ta' Ġestjoni għandu jagħmel u jibgħat lill-Kulleġġ tal-Kummissjoni opinjoni dwar l-attivitajiet kollha u dwar l-amministrazzjoni ta' l-uffiċċju, fuq il-bażi tar-rapporti ppreżentati mid-Direttur skond l-Artikolu 13. 7. Fir-rigward tal-proċeduri għall-ħatra ta' managers anzjani u managers tan-nofs, il-Kumitat ta' Ġestjoni għandu jaġixxi skond l-Artikolu 14. 8. Il-Kumitat ta' Ġestjoni għandu japprova t-tip ta' servizzi addizzjonali rrimunerati li l-Uffiċċju jista' jwettaq skond l-Artikolu 2(4) u l-Artikolu 3(2) u t-termini u l-kondizzjonijiet skond liema jista' jwettaqhom. Waqt li jaġixxi fuq proposta mid-Direttur, il-Kumitat ta' Ġestjoni għandu jiddetermina t-tip ta', u r-rati li għandhom jitħallsu, għas-servizzi li l-Uffiċċju jista' jwettaq għall-istituzzjonijiet, u l-allokazzjoni tad-dħul hekk miksub fil-baġit ta' l-Uffiċċju. 9. Il-Kumitat ta' Ġestjoni għandu jiddeċiedi fuq kwalunkwe kwistjoni ta' prinċipju li jaffettwa l-ħidma ta' l-Uffiċċju li m'hemmx proviżjoni espressa għaliha f'din id-Deċiżjoni. Artikolu 8 Organizzazzjoni interna Il-Kumitat ta' Ġestjoni għandu jadotta r-regoli tal-proċedura tiegħu. Dawn ir-regoli għandhom, partikolarment, ikopru s-suġġetti li ġejjin: (a) il-laqgħat: il-frekwenza u l-proċedura għas-sejħa u l-organizzazzjoni ta' laqgħat; (b) is-segretarjat ir-rwol tiegħu u l-konnessjoni ta' l-organizzazzjoni; (ċ) ir-regoli biex jintbagħtu d-dokumenti. Artikolu 9 Votazzjoni Meta l-Kumitat ta' Ġestjoni jieħu deċiżjoni, kull membru intitolat li jivvota għandu jkollu vot wieħed. Fejn il-voti huma indaqs, il-President għandu jkollu vot deċiżiv. Id-deċiżjonijiet kollha għandhom jittieħdu b'maġġoranza sempliċi. KAPITOLU III ID-DIRETTUR Artikolu 10 Ħatra 1. L-Uffiċċju għandu jiġi amministrat minn Direttur (grad A 1 jew A 2) maħtur mill-Kummissjoni wara li l-Kumitat ta' Konsulenza dwar il-Ħatriet (ACA) tkun ħarġet opinjoni favorevoli skond l-Artikolu 14(1). 2. Id-Direttur għandu jinħatar għal perjodu ta' tlett snin, li jistgħu jiġu estiżi għal perjodu itwal ta' mhux iżjed minn sentejn. 3. Il-Kulleġġ tal-Kummissjoni jista' jiddeċiedi, wara li jkun kiseb l-opinjoni tal-Kumitat ta' Ġestjoni, li jneħħi d-Direttur u jaħtar Direttur ad interim. Artikolu 11 Poteri Id-Direttur għandu jkun l-awtorità li taħtar għall-Uffiċċju u l-awtorità awtorizzata biex tikkonkludi kuntratti, skond ir-regoli fis-seħħ fil-Kummissjoni, fil-limiti tal-poteri mogħtija lilu jew lilha mill-Kummissjoni. Artikolu 12 Doveri 1. Qabel il-31 ta' Diċembru ta' kull sena, id-Direttur għandu jippreżenta l-Kumitat ta' Ġestjoni bil-programm tax-xogħol tiegħu jew tagħha għas-sena li jmiss, il-kontenut ta' liema għandu jiġi approvat mill-Kumitat. 2. Id-Direttur għandu jkun responsabbli għat-tmexxija bla xkiel ta' l-Uffiċċju. Fil-qasam tar-responsabbiltà definit mill-Kulleġġ tal-Kummissjoni, hu jew hi għandu jew għandha taġixxi taħt l-awtorità tal-Kulleġġ. Id-Direttur għandu jassigura wkoll il-ħidma konsistenti taċ-ċenrti differenti ta' l-Uffiċċju. Id-Direttur għandu jirrapporta lill-Kumitat ta' Ġestjoni dwar l-eżekuzzjoni tad-doveri tiegħu jew tagħha u għandu/għandha tagħtih is-suġġerimenti kollha u ta' kwalunkwe tip għat-tmexxija bla xkiel ta' l-Uffiċċju. 3. Id-Direttur għandu jagħti l-proposti tiegħu jew tagħha lill-Kumitat ta' Ġestjoni skond l-Artikolu 7(1), (2), (3) u (8). 4. Id-Direttur għandu jinforma l-Kumitat ta' Ġestjoni bil-ħatriet taħt l-Artikolu 14(3). Artikolu 13 Rappurtaġġ Id-Direttur għandu jippresenta lill-Kumitat ta' Ġestjoni: 1. rapport operazzjonali regolari, l-istruttura u l-frekwenza ta' liema għandha tiġi determinata mill-Kumitat ta' Ġestjoni; 2. rapport ta' kull sena dwar il-ġestjoni fl-ewwel kwart ta' kull sena wara s-sena taħt reviżjoni, l-istruttura ta' liema għandha tiġi determinata mill-Kumitat ta' Ġestjoni. KAPITOLU IV L-ISTAFF TA' L-UFFIĊĊJU Artikolu 14 Managers anzjani u tan-nofs 1. Waqt li taġixxi fuq proposta mill-Kumitat ta' Ġestjoni, il-Kummissjoni għandha tagħmel avviż tal-post vakant għall-kariga ta' Direttur ta' l-Uffiċċju. Il-Kumitat ta' Ġestjoni għandu jagħti opinjoni għall-Kummissjoni dwar l-applikanti li ntagħżlu mill-ACA. 2. Qabel ma' l-Kummissjoni tieħu d-deċiżjoni finali tagħha, il-Kumitat ta' Ġestjoni għandu joħroġ opinjoni dwar l-applikanti li ntagħżlu mill-ACA skond il-proċeduri applikabbli fil-Kummissjoni għal postijiet ta' managers anzjani (grad A 2) u tan-nofs (grad A 3). 3. Il-Kumitat ta' Ġestjoni għandu jiġi infurmat mid-Direttur bil-ħatriet għal postijiet ta' managers oħra tan-nofs (gradi A 4 and A 5), li għandhom isiru skond ir-regoli u proċeduri fis-seħħ fil-Kummissjoni. Artikolu 15 L-Istaff 1. Il-proċeduri u prattiċi amministarttivi kollha relatati mal-management ta' l-istaff għandhom jitwettqu bl-istess termini u kondizzjonijiet ta' dawk għall-uffiċjali u impjegati oħra tal-Kummissjoni. 2. Skond l-Artikolu 4 tar-Regolamenti ta' l-Istaff, postijiet vakanti fl-Uffiċċju għandhom jiġu notifikati lill-istaff ta' l-istituzzjonijiet meta l-awtorità li taħtar tiddeċiedi li post għandu jimtela'. 3. Skond l-Artikolu 90 tar-Regolamenti ta' l-Istaff, talbiet u ilmenti relatati ma' l-eżerċiżju tal-poteri mogħtija lid-Direttur taħt l-Artikolu 11 ta' din id-Deċiżjoni għandhom isiru lid-Direttorat Ġenerali għall-Persunal u l-Amministrazzjoni. Kwalunkwe appell f'dawn l-oqsma għandu jsir kontra l-Kummissjoni. KAPITOLU V DISPOSIZZJONIJIET FINANZJARJI Artikolu 16 Kwistjonijiet finanzjarji 1. It-Titolu V tat-Tieni Parti tar-Regolament Finanzjarju għandha tapplika. 2. Waqt li taġixxi fuq proposta mill-Kumitat ta' Ġestjoni, il-Kummissjoni għandha, fir-rigward ta' l-approprjazzjonijiet tal-baġit li għandom jiġu esegwiti mill-Uffiċċju bħala parti mill-kompiti u xogħol tiegħu, tiddelega l-poteri ta' l-uffiċjal li jawtorizza lid-Direttur u tistabbilixxi l-limiti u l-kondizzjonijiet li japplikaw għal dik id-delega ta' poteri. IL-KAPITOLU VI KORDINAZZJONI U REVIŻJONI Artikolu 17 Kordinazzjoni 1. L-unità tal-kordinazzjoni stabbilita fid-Direttorat Ġenerali għall-Persunal u l-Amministrazzjoni għandha jkollha l-kompiti li ġejjin: (a) li tassisti lill-Kumitat ta' Ġestjoni fil-preparazzjoni u s-sussegwiment tal-laqgħat tiegħu u li tassisti l-president tal-Kumitat fil-kontroll regolari ta' relazzjonijiet mad-Direttur; (b) li tassisti lid-Direttur biex jaderixxi mad-doveri tiegħu jew tagħha, filwaqt li tirrispetta l-kompetenzi u prerogattivi ta' dan ta' l-aħħar, partikolarment f'relazzjonijiet mad-Direttorat Ġenerali għall-Persunal u l-Amministrazzjoni; (ċ) li tassigura l-konsistenza operazzjonali ta' l-Uffiċċju fir-rigward ta' l-Uffiċċji amministrattivi l-oħra tad-Direttorat Ġenerali għall-Persunal u l-Amministrazzjoni u mal-bqija tal-Kummissjoni, partikolarment fir-rigward ta' l-organizzazzjoni ta' l-istaff u l-politka tagħhom; (d) li tassigura li r-regoli u prattiċi fis-seħħ fil-Kummissjoni fil-qasam tal-politika ta' l-istaff huma applikati b'mod konsistenti u uniformi fl-Uffiċċju. 2. Bħala parti mill-kompiti tagħha, l-unità tal-kordinazzjoni għandha tirrapporta lill-Kumitat ta' Ġestjoni fuq it-talba ta' dan ta' l-aħħar. Artikolu 18 Reviżjoni Il-President tal-Kumitat ta' Ġestjoni għandu jipprovdi lill-Kulleġġ tal-Kummissjoni, taħt l-awtorità tal-membru responsabbli għall-persunal u l-amministrazzjoni, mhux aktar tard minn sitt xhur wara t-tmiem tat-tielet sena sħiħa ta' xogħol ta' l-Uffiċċju, b'analiżi komprensiva tax-xogħol ta' l-Uffiċċju matul dak il-perjodu. Din l-analiżi tista' tinkludi proposti għal emendamenti għal din id-Deċiżjoni fejn xieraq. Magħmul fi Brussel, fis-6 ta' Novembru 2002. Għall-Kummissjoni Neil Kinnock Viċi-President [1] ĠU L 308, 08.12.00, p. 26. [2] ĠU L 248, 16.09.02, p. 1. [3] SEC(1999) 2051, p. 7. [4] COM(2000) 200 finali. [5] SEC(2002) 618 finali. --------------------------------------------------